**Latvijas būvniecības padomes (LBP) sēdes**

PROTOKOLS

Latvijas Republikas Ekonomikas ministrija

 Rīga, Brīvības iela 55, 506.telpa, plkst.14:00

Rīgā, 2015. gada 27.aprīlī Nr.6

Sēdi vada: Elīna Rožulapa - padomes vadītāja;

Sēdē piedalās

padomes locekļi: Valdis Birkavs; Zigmārs Brunavs; Normunds Grinbergs; Aldis Lapiņš; Ināra Laube; Kaspars Bondars; Leonīds Jākabsons; Mārtiņš Straume; Jānis Libkovskis; Gints Miķelsons; Jānis Rāzna; Jānis Šiliņš; Tālivaldis Vectirāns; Ilze Oša - EM Būvniecības un mājokļu politikas departamenta direktore (1.pielikums).

Uzaicinātās

personas: Olga Stoļarova - Satiksmes ministrijas Investīciju departamenta Investīciju programmu vadības sistēmas nodaļas vadītāja;

Zanda Saulīte - Kultūras ministrijas Eiropas Savienības fondu departamenta Finanšu instrumentu attīstības nodaļas vadītāja;

 Renārs Špade – Ekonomikas ministrijas Būvniecības politikas nodaļas vadītājs.

Sēdē nepiedalās

padomes locekļi: Pēteris Dzirkals; Ivars Geidāns; Jurijs Strods; Jurijs Spiridonovs; Gunārs Valinks; Ingūna Urtāne.

Protokolē: Inese Rostoka

Darba kārtība:

1. Eiropas Savienības fondu prioritātes 2014.-2020.gada plānošanas periodam un plānotie ieguldījumi infrastruktūras projektos un būvindustrijā (Satiksmes ministrija, Kultūras ministrija).
2. Par LBP pārstāvja deleģēšanu Eiropas savienības fondu Uzraudzības komitejā.
3. Ekonomikas ministrijas informācija par aktuālāko normatīvo aktu izstrādes virzībā (Ekonomikas ministrija).
4. Par būvkomersantu reģistrācijas valsts nodevu (Ekonomikas ministrija).
5. Citi jautājumi:

5.1. par priekšlikumiem Publiskā iepirkuma likumam;

5.2. par Satiksmes ministrijas pārstāvja nomaiņu LBP;

5.3. par būvinženiera profesijas standarta projektu.

1. Priekšlikumi un uzdevumi par Latvijas Būvniecības padomē izskatāmajiem jautājumiem (Būvniecības attīstības stratēģiskās partnerība priekšlikumi).

|  |  |  |
| --- | --- | --- |
|  | Sēdi sāk 14:10 |  |

**1.§**

**Eiropas Savienības fondu prioritātes 2014.-2020.gada plānošanas periodam un plānotie ieguldījumi infrastruktūras projektos un būvindustrijā**

--------------------------------------------------------------------------------------------------

**Ziņo:** O.Stoļarova, Z.Saulīte

1. **Satiksmes ministrijas prezentācija** (O.Stoļarova) par plānotajām ESF aktivitātēm:
* attīstīt elektrotransportlīdzekļu uzlādes infrastruktūru un videi draudzīgu sabiedriskā transporta infrastruktūru Latvijā;
* palielināt lielo ostu drošības līmeni veicot molu un viļņlaužu rekonstrukciju un uzlabot transporta tīkla mobilitāti;
* veicināt drošību un vides prasību ievērošanu starptautiskajā lidostā “Rīga” veicot manevrēšanas ceļu tīkla uzlabošana un aprīkošana ar ass gaismām, lietus ūdens kanalizācijas sistēmas rekonstrukciju u.c.;
* Rīgas pilsētas transporta infrastruktūras pārbūve un atjaunošana, jaunu maģistrālo ielu, maršrutu attīstība, kas nodrošina atsevišķu pilsētu daļu efektīvu savstarpējo sasaisti un sasaisti ar Eiropas komunikāciju tīklu elementiem;
* valsts galveno autoceļu segu pārbūve, nestspējas palielināšana, palielināt reģionālo mobilitāti, uzlabojot valsts reģionālo autoceļu kvalitāti.

Līdzekļu daudzums ir nepietiekošs, tāpēc varēs atjaunot tikai minimālu skaitu autoceļu.

**Nolemj:** Pieņemt informāciju zināšanai.

1. **Kultūras ministrijas prezentācijas (**Z.Saulīte) par plānotajām ESF aktivitātēm:
* Inovatīvi projekti ar kultūras, sabiedrisko, izglītības un sporta funkciju, kas spēj piesaistīt būtisku (līdz 40%) privāto līdzfinansējumu pilsētas degradētajās teritorijā ar ievērojamu izaugsmes un attīstības potenciālu, galvenokārt Rīgā. Rīgas pilsētas revitalizācija (Laikmetīgās mākslas muzejs, Daugavas stadiona rekonstrukcija, VEF kultūras pilij u.c. objektiem piegulošās teritorijas)**;**
* Atbalsts kultūras un dabas mantojuma objektu atjaunošanai un saistīto pakalpojumu attīstībai/ izveidei visā Latvijā.

Ministrija organizē tikšanās ar Latvijas lielo pilsētu asociāciju un pašvaldību vadītājiem, lai iepriekš vienotos par objektiem, kuriem būtu lietderīgāk novirzīt finansējumu. Prioritārie būs objekti, kas atrodas populārāko tūrisma objektu tuvākajā apkārtnē.

**Nolemj:** Pieņemt informāciju zināšanai.

.

**2.§**

**Par LBP pārstāvja deleģēšanu Eiropas savienības fondu Uzraudzības komitejā**

--------------------------------------------------------------------------------------------------

**Ziņo:** E.Rožulapa

Darbam Eiropas Savienības fondu Uzraudzības komitejā savu kandidatūru izvirza G.Miķelsons. Padomes locekļi atbalsta kandidatūru, kā speciālistu, kas izprot un spēj iedziļināties būvniecības problēmās un strādā pie attīstības stratēģijas.

Balsojums par G.Miķelsona izvirzīšanu darbam ESF Uzraudzības komitejā.

Balsojumā piedalās 15 balsstiesīgi padomes locekļi. Balsojums – vienbalsīgi “par”.

**Nolemj:** LBP sekretariātam sagatavot iesniegumu par G.Miķelsona deleģēšanu darbam ESF Uzraudzības komitejā.

**3.§**

**Ekonomikas ministrijas informācija par aktuālāko normatīvo aktu**

**izstrādes virzībā**

--------------------------------------------------------------------------------------------------

**Ziņo:** I.Oša

1. Precizē, iepriekšējā sēdē iesniegtos un Ekonomikas ministrijas izstrādātos, priekšlikums grozījumiem “Ēku būvnoteikumos” par būves garantiju termiņiem.
2. Līdz šā gada 1.jūlijam tiks tehniski pārizdoti visi atlikušie Latvijas būvnormatīvi (LBN) pēc būtības nemainot saturu, bet tikai precizējot atbilstoši jaunajam Būvniecības likumam.

Šogad plānots izsludināt iepirkumus 5 jaunu LBN izstrādāšanai, tāpēc nozare ir aicināta kopīgi izlemt, kuri no tiem būtu aktuālākie.

Ekonomikas ministrijas skatījumā nepieciešams pārstrādāt ļoti novecojošos:

**LBN 223 „Kanalizācijas ārējie inženiertīkli” ;**

**LBN 222 „Ūdensapgādes ārējie inženiertīkli” ;**

**LBN 221 „ Ēku iekšējais ūdensvads un kanalizācija”;**

**LBN 405 „Būvju tehniskā apsekošana” .**

**Nolemj:** 1. LBP sekretariātam izsūtīt padomes locekļiem precizēto priekšlikumu grozījumiem “Ēku būvnoteikumos”, par būves garantijas termiņiem;

 2. LBP sekretariātam izsūtīt padomes locekļiem Latvijas būvnormatīvu sarakstu, lai padomes locekļi izteiktu priekšlikumus par 5 aktuālākajiem LBN, kas būtu pirmie būtu jāpārstrādā.

**4.§**

**Par būvkomersantu reģistrācijas valsts nodevu**

--------------------------------------------------------------------------------------------------

**Ziņo:** I.Oša

Būvniecības nozares pārstāvji iebilst pret Ministru kabineta 24.03.2015. pieņemtajiem grozījumiem MK 25.02.2014. noteikumos Nr.116 "Būvkomersantu reģistrācijas noteikumi", nosakot, ka turpmāk būvkomersantiem, katru gadu līdz 30.aprīlim būvkomersantu reģistrā iesniedzot ikgadējo informāciju, jāmaksā valsts nodeva par būvniecības pakalpojumiem. Iebildums par nodevas apmēru un izlietojumu, finansējot Būvniecības valsts kontroles biroju no šiem līdzekļiem.

Ministru kabinetā 19.11.2014., akceptējot Ekonomikas ministrijas sagatavoto Informatīvo ziņojumu "Par Būvniecības valsts kontroles biroja izveidei un uzdevumu izpildei nepieciešamajiem pasākumiem un finansējumu" (prot.Nr.63, 22.§)un atbilstoši rīkojumam Nr.399 "Par Būvniecības valsts kontroles biroja izveidei un uzdevumu izpildei nepieciešamajiem pasākumiem un finansējumu" (prot. Nr.41 30.§), tika uzdots Ekonomikas ministrijai kopīgi ar Finanšu ministriju izvērtēt iespēju ieviest valsts nodevu par būvniecības pakalpojumiem, lai finansētu jaunizveidoto budžeta programmu “Būvniecība”, kurā ietilpst arī finansējums Būvniecības valsts kontroles birojam un paredzēti finanšu līdzekļi nozares vajadzībām.

Ekonomikas ministrija ziņojumā tika iekļauti nozares priekšlikumi un arī informēja par kaimiņvalstu pieredzi. Ministru kabinets lēmumu pieņēma un veica grozījumus atbilstošajā regulējumā kopējās 2015.gada budžeta likumprojektu paketes ietvaros.

Par šādu lēmumu tika informēts BKC vadītājs V.Birkavs.

**Nolemj:** Organizēt darba grupu, par priekšlikumu izstrādāšanu būvkomersantu nodevas lieluma noteikšanas principa maiņai un jaunu kritēriju izstrādāšanai, Latvijas Būvnieku asociācijā šā gada 11.maijā, pl.14:00.

**5.§**

**Citi jautājumi**

--------------------------------------------------------------------------------------------------

**Ziņo:**. E.Rožulapa

5.1. par priekšlikumiem Publiskā iepirkuma likumam;

**Nolemj:** Darba grupas sanāksme,par priekšlikumu izstrādāšanu Publiskā iepirkuma likumam, notiks šā gada 5.maijā pl.14:00, Ekonomikas ministrijā.

5.2. par Satiksmes ministrijas pārstāvja nomaiņu LBP;

**Nolemj:** Atbalstīt pārstāvja nomaiņu, LBP sekretariātam sagatavot grozījumus Ekonomikas ministrijas 10.12.2014. rīkojumā Nr.239 “Par Latvijas Būvniecības padomes personālsastāva apstiprināšanu”.

5.3. par būvinženiera profesijas standarta projektu.

**Nolemj:** Jautājumu parbūvinženiera profesijas standarta projektu skatīt nākamajā LBP sēdē.

**6.§**

**Priekšlikumi un uzdevumi par Latvijas Būvniecības padomē izskatāmajiem jautājumiem**

--------------------------------------------------------------------------------------------------

**Ziņo:**. E.Rožulapa;

**Nolemj:** Nākamās sēdes darba kārtībā iekļaut jautājumus:

1. Darba grupas informācija par priekšlikumiem Publiskā iepirkumu likumam;
2. Par būvinženiera profesijas standarta projektu;
3. Par Latvijas būvnormatīviem, kas pirmie būtu jāpārstrādā 2015.gadā.

**Nākamā Latvijas Būvniecības padomes sēde 2015.gada 18.maijā, pl.14:00**.

Sēdi slēdz 17:25

Sēdes vadītāja E.Rožulapa

Protokolēja I.Rostoka